I dag er en vigtig dag for FC Helsingør og klubbens kommende sæson i Superligaen. Divisionsforeningen skulle beslutte, om den ville give dispensation til at spille Superliga-fodbold på Helsingør Stadion, og det har den her til eftermiddag givet.

Dermed kan FC Helsingør også spille kampe i den bedste liga på eget stadion. Det er administrerende direktør Janus Kyhl svært begejstret for.

- Jeg skal ikke lægge skjul på, at det er en stor udfordringer, der ligger i at få gennemført det her. Men det er vigtigt, at vi spiller i Helsingør, da dette er hele Helsingørs oprykning, og jeg håber også, at alle i kommunen bakker op om dette initiativ, da det betyder meget for hele området heroppe, siger han til klubbens hjemmeside.

Den første Superliga-kamp i Helsingør skal spilles i weekenden omkring den 22. og 23. juli. Dermed har klubben godt 40 dage til at leve op til de krav, som Divisionsforeningen har stillet for at få lov at bruge stadion.

Det sker blandt andet i samarbejde med Helsingør Kommune.